Ministrul Energiei acuză furnizorii de energie de escrocherie: "Iau niște bani în avans pentru un consum care nu există".
Ministrul Energiei a afirmat că furnizorii de energie electrică încarcă facturile românilor la curent prin consumuri estimate. Oficialul crede că este o practică înșelătoare pentru care trebuie date amenzi. Legea ar putea fi schimbată pentru a interzice estimările abuzive de consum.
Ministrul Energiei, Virgil Popescu, a pornit un război cu furnizorii de energie, despre care a spus că încarcă facturile românilor la curent prin consumuri estimate, aceasta fiind o practică înșelătoare pentru care trebuie date amenzi. De asemenea, Virgil Popescu a precizat că, din această cauză, legea ar putea fi schimbată pentru a interzice estimările abuzive de consum."Am primit mai multe sesizări de la oameni. Vreau să trag un semnal de alarmă pe care l-am pățit eu, pe care l-am văzut și pe alte facturi. Există anumiți furnizori care au și distribuție, care am văzut ca trec consumuri estimate foarte mari. Punând consumuri estimate foarte mari, factura va veni mai mare, practic iau niște bani în avans pentru un consum care nu există, se folosesc de bani oamenilor. Îi rog pe cei de la ANRE și pe cei de la ANPC să se verifice aceste lucruri", a declarat Virgil Popescu, miercuri seară, la B1TV."Este o practică înșelătoare, ANPC-ul poate să intervină"Potrivit lui Virgil Popescu, legea poate fi schimbată, astfel încât să interzică estimările abuzive de consum de energie electrică."Nu se poate să se încarce facturile românilor pe consumuri estimate care nu au nicio legătură cu consumurile făcute în anii precedenți, care ar trebui să aprecieze ce a consumat clientul într-o perioadă asemănătoare. Este o formă de escrocherie, există amenzi pentru așa ceva. Mi se pare că este o înșelătorie pe care distribuitorii cu furnizorii o practică. Poate fi și o chestiune de intervenție a ministerului mai brutală în legislație, în așa fel încât să-i obligăm să nu mai factureze estimări. Este o practică înșelătoare, ANPC-ul poate să intervină, dar și ANRE-ul poate să intervină și să dea amendă la nivelul cifrei de afaceri, pentru că încalcă reglementarea", a mai spus ministrul Energiei.